- యాక్సిస్‌లో అత్యధికంగా రూ.46 కోట్ల మార్పిడి
-14 కేేసులు నమోదు
- 167 మంది అధికారులపై సస్పెన్షన్‌
న్యూఢిల్లీ: పెద్దనోట్ల రద్దు సమయంలో వివిధ బ్యాంకుల ద్వారా అక్రమంగా దాదాపు రూ.71.47 కోట్ల విలువైన నగదు మార్పిడి జరిగినట్టుగా సర్కారు శుక్రవారం లెక్క తేల్చింది. నవంబరు 8 నుంచి డిసెంబరు 30 మధ్య కాలంలో రద్దు చేసిన రూ.500, రూ.1000 నోట్ల స్థానంలో అక్రమంగా కొత్త నోట్లు మార్పిడి జరిగినట్టుగా తమ దృష్టికి వచ్చినట్టు ప్రభుత్వం పార్లమెంట్‌కు తెలిపింది. ఇలాంటి అవకతవకల్లో పాలు పంచుకున్న బ్యాంకు ఉద్యోగులపై ఆయా శాఖల్లో 14 కేసులు నమోదైనట్టుగా ఆర్థిక శాఖ సహాయ మంత్రి సంతోష్‌ కుమార్‌ గంగ్వార్‌ శుక్రవారం లోక్‌సభకు వివరించారు. అత్యధికంగా యాక్సిస్‌ బ్యాంకునకు చెందిన మూడు శాఖల ద్వారా దాదాపు రూ.46.29 కోట్ల సొమ్ము మార్పిడి జరిగినట్టు ఆయన తెలిపారు. దీనికి సంబంధించి ముగ్గురిపై సస్పెండ్‌ వేటు పడినట్టు తెలిపారు. ధనలక్ష్మి బ్యాంకునకు చెందిన పలు శాఖల ద్వారా దాదాపు రూ.22.67 కోట్ల మేర అక్రమ సొమ్ము మార్పిడి జరిగినట్టుగా మంత్రి వివరించారు. ప్రభుత్వ రంగానికి చెందిన బ్యాంకుల్లో స్టేట్‌ బ్యాంక్‌ ఆఫ్‌ మైసూర్‌లో రూ.1.9 కోట్లు, బ్యాంక్‌ ఆఫ్‌ మహారాష్ట్రలో రూ.54.90 లక్షలు, సిండికేట్‌ బ్యాంక్‌ ద్వారా రూ.6 లక్షల మేర అక్రమ మార్పిడి జరిగినట్టు తమ దృష్టికి వచ్చిందని మంత్రి తెలిపారు.
156 మంది సీనియర్‌ బ్యాంకు అధికారులపై వేటు: జైట్లీ
న్యూఢిల్లీ: పెద్దనోట్ల రద్దు నేపథ్యంలో 'ప్రభుత్వ రంగ బ్యాంకుల్లో' (పీఎస్‌బీ) అవకతవకలకు పాల్పడిన దాదాపు 156 మంది సీనియర్‌ అధికారులను విధుల నుంచి సస్పెండ్‌ చేసినట్టుగా సర్కారు తెలిపింది. మరో 41 మందికి స్థానచలనం కల్పించినట్టు ప్రభుత్వం శుక్రవారం పార్లమెంట్‌కు తెలియజేసింది. పెద్దనోట్ల రద్దు నేపథ్యంలో పీఎస్‌బీలలో జరిగిన అవకతవకల గురించి ఆర్థిక మంత్రి అరుణ్‌ జైట్లీ పార్లమెంట్‌లో ప్రకటన చేస్తూ ఈ విషయాన్ని వెల్లడించారు. బ్యాంకులు ఈ మేరకు ప్రభుత్వానికి సమాచారం అందించినట్టుగా ఆయన తెలిపారు. క్రిమినల్‌ కేసులలో ఇరుక్కున్న వారిపై పోలీసులు, సీబీఐ వద్ద దాదాపు 26 కేసులు నమోదైనట్టుగా పీఎస్‌బీలు వెల్లడించినట్టుగా మంత్రి పేర్కొన్నారు. పెద్దనోట్ల రద్దు సమయంలో ప్రయివేటు బ్యాంకుల్లో అవకతవకలకు సంబంధించి దాదాపు 11 మంది ఉద్యోగులను ఆయా బ్యాంకులు సస్పెండ్‌ చేసినట్టుగా ఆర్‌బీఐ సర్కార్‌కు సమాచారం ఇచ్చినట్టు జైట్లీ తెలిపారు. అవకతవకలకు సంబంధించి బ్యాంకులు అంతర్గత విచారణను చేపట్టినట్టు ఆయన వివరించారు. పోలీసులు, సీబీఐ వద్ద వీటికి సంబంధించి కేసులు కూడా నమోదైనట్టు తెలిపారు.
మీ స్నేహితులకు రికమెండ్ చెయ్యండి